El Piló lliura els XXVIII Premis Literaris 2016
2025-07-24

Divendres que ve 13 de maig, l’Entitat Cultural Valenciana El Piló de Burjassot celebrarà el sopar de lliurament dels seus Premis Literaris, que anualment, convoca l’associació burjassotera i que en 2016 han aarribat a la seua XXVIII edició. La vetlada tindrà lloc, a les 21:15h, en el Restaurant Trapemar (Carretera de Llíria, 106). El preu del tiquet del sopar és de 25 euros i els telèfons de contacte per a reservar plaça són 963638418 / 627282975 (Josep Barat).

En la present edició, l’IX Premi “Josep Melià” de Teatre, dotat amb 300 euros, ha sigut declarat desert ja que, a criteri del Jurat, format per Carles Bori i Escuriet, José Ortiz i Chiner, Aureli López i Muñoz, Vicent Gil i Andreu, Gregorio Salvachua i Ana Aragó, cap de les obres presentades al certamen presentaven el nivell mínim de qualitat per a optar al premi.

Per la seua banda, el XV Premi “Federic Feases” de Novel·la ha recaigut, ex aequo, en Vicent Ramón Gil i Andreu, per la seua obra “Memòries d’un dolçainer” i en Lucas Carlos Grau i Silvestre, per la seua novel·la “Vert, ni roig ni blau”. Tots dos guanyadors es repartiran la dotació econòmica del premi, que ascendeix a 1800 euros i, al temps, veuran publicades les seues novel·les. També tots dos rebran la simbòlica figura en bronze de J. Chornet. El Jurat del Premi “Federic Feases” ha estat conformat per Manolo Casaña Taroncher, Juli Moreno Moreno, Vicent Sanz, i Josep Barat i Blasco.

Com ja és un clàssic en les vetlades literàries del Piló, al llarg del sopar, se celebrarà el Concurs de microrrelats entre tots els assistents que vulguen participar. A continuació, es presentarà la novel·la guanyadora de l’edició dels Premis de 2015, “Vesprades de chiclet”, a càrrec de Lucas Grau Silvestre.